b'\n_START_ARTICLE_\nInformacijos laisv\xc4\x97\n_START_SECTION_\nInformacijos laisv\xc4\x97s diena\n_START_PARAGRAPH_\nNuo 2003 met\xc5\xb3 Informacijos laisv\xc4\x97s diena minima kasmet rugs\xc4\x97jo 28 dien\xc4\x85. \xc5\xa0i\xc4\x85 dien\xc4\x85 informacijos laisv\xc4\x97s gyn\xc4\x97jai siekia atkreipti visuomen\xc4\x97s d\xc4\x97mes\xc4\xaf \xc4\xaf asmens teis\xc4\x99 gauti informacijos. \xc4\xaevairiose valstyb\xc4\x97se Informacijos laisv\xc4\x97s dienos renginius paprastai inicijuoja pilietin\xc4\x97s visuomen\xc4\x97s organizacijos. Jos rengia vie\xc5\xa1inimo kampanijas, demonstracijas, vie\xc5\xa1as peticijas vald\xc5\xbeiai ir pan. 2011\xc2\xa0m. Transparency International Lietuvos skyrius (TILS) \xc5\xa1ios dienos proga pra\xc5\xa1\xc4\x97 Vie\xc5\xa1\xc5\xb3j\xc5\xb3 pirkim\xc5\xb3 tarnybos suteikti informacijos apie ministerij\xc5\xb3 vykdomus neskelbiamus vie\xc5\xa1uosius pirkimus. Gavus duomenis buvo pavie\xc5\xa1inta j\xc5\xb3 analiz\xc4\x97.\n_START_SECTION_\nInformacijos laisv\xc4\x97s teisinis reglamentavimas\n_START_PARAGRAPH_\nTeis\xc4\x99 \xc4\xaf informacijos laisv\xc4\x99 reglamentuoja tarptautiniai, regioniniai ir nacionaliniai teis\xc4\x97s aktai._NEWLINE_Tarptautiniu lygmeniu teis\xc4\x99 \xc4\xaf informacijos laisv\xc4\x99 reglamentuoja Visuotin\xc4\x97s \xc5\xbemogaus teisi\xc5\xb3 deklaracijos ir Tarptautinio pilietini\xc5\xb3 ir politini\xc5\xb3 teisi\xc5\xb3 pakto 19 straipsnis,  Vaiko teisi\xc5\xb3 konvencijos 13 straipsnis.  Kiti tarptautiniai dokumentai gali reglamentuoti teis\xc4\x99 \xc4\xaf informacij\xc4\x85 tam tikrose srityse, pavyzd\xc5\xbeiui, informacij\xc4\x85 aplinkos klausimais (Jungtini\xc5\xb3 Taut\xc5\xb3 Orhuso konvencija)._NEWLINE_Regioniniu lygmeniu Lietuvai svarb\xc5\xabs Europos S\xc4\x85jungos teis\xc4\x97s aktai. Pavyzd\xc5\xbeiui, Parlamento ir Tarybos direktyva d\xc4\x97l vie\xc5\xa1ojo sektoriaus informacijos pakartotinio panaudojimo reguliuoja ES valstybi\xc5\xb3 nari\xc5\xb3 vie\xc5\xa1ojo sektoriaus informacijos pakartotin\xc4\xaf naudojim\xc4\x85 verslui ir pilie\xc4\x8diams. _NEWLINE_Lietuvoje teis\xc4\x99 \xc4\xaf informacijos laisv\xc4\x99 reglamentuoja ir nacionaliniai teis\xc4\x97s aktai. LR Konstitucijos preambul\xc4\x97je \xc4\xaftvirtinta, kad Konstitucija priimama lietuvi\xc5\xb3 tautai siekiant \xe2\x80\x9eatviros, teisingos, darnios pilietin\xc4\x97s visuomen\xc4\x97s ir teisin\xc4\x97s valstyb\xc4\x97s\xe2\x80\x9c. Valstyb\xc4\x97s atvirumas siejamas su informacijos laisve, tai detalizuoja LR Konstitucijos 25 straipsnis. Konstitucijoje \xc4\xaftvirtint\xc4\x85 informacijos laisv\xc4\x99 detaliau reglamentuoja atskiri teis\xc4\x97s aktai, pavyzd\xc5\xbeiui, Visuomen\xc4\x97s informavimo \xc4\xafstatymas  ir Teis\xc4\x97s gauti informacij\xc4\x85 i\xc5\xa1 valstyb\xc4\x97s ir savivaldybi\xc5\xb3 institucij\xc5\xb3 ir \xc4\xafstaig\xc5\xb3 \xc4\xafstatymas.  Jie numato, per kiek laiko parei\xc5\xa1k\xc4\x97jui turi b\xc5\xabti suteikta informacija, reglamentuoja informacijos teikimo principus (i\xc5\xa1samumas, tikslumas, teis\xc4\x97tumas, objektyvumas), apibr\xc4\x97\xc5\xbeia teikiamos informacijos pob\xc5\xabd\xc4\xaf._NEWLINE_\xc4\xaestatymai taip pat numato i\xc5\xa1imtis, kuomet leid\xc5\xbeiama riboti informacijos laisv\xc4\x99. Informacija gali b\xc5\xabti ribojama, jei ji, pavyzd\xc5\xbeiui, yra privataus pob\xc5\xabd\xc5\xbeio, valstyb\xc4\x97s, tarnybos, profesin\xc4\x97, komercin\xc4\x97 ar banko paslaptis, jei jos suteikimas pakenkt\xc5\xb3 valstyb\xc4\x97s saugumo ir gynybos interesams, skatint\xc5\xb3 pa\xc5\xbeeisti valstyb\xc4\x97s teritorijos vientisum\xc4\x85 ar vie\xc5\xa1\xc4\x85j\xc4\x85 tvark\xc4\x85. Apie atsisakym\xc4\x85 suteikti informacijos \xc4\xafstatym\xc5\xb3 nustatyta tvarka asmeniui prane\xc5\xa1ama ra\xc5\xa1tu, nurodant informacijos nesuteikimo prie\xc5\xbeastis.\n_START_SECTION_\nInformacijos prieinamumas Lietuvoje\n_START_PARAGRAPH_\nTarptautin\xc4\x97 nevyriausybin\xc4\x97 organizacija Transparency International Lietuvos skyrius (TILS) 2010\xe2\x80\x932011\xc2\xa0m. atliko informacijos prieinamumo Lietuvoje tyrim\xc4\x85.  Jo metu vyko diskusija su akademikais, vie\xc5\xa1ojo ir privataus sektoriaus atstovais, atlikta reprezentatyvi Lietuvos gyventoj\xc5\xb3 apklausa._NEWLINE_Tyrimo rezultatai rodo, kad per pastaruosius dvejus metus (2010\xe2\x80\x932011) \xc4\xaf valstyb\xc4\x97s ar savivaldybi\xc5\xb3 institucijas ir \xc4\xafstaigas d\xc4\x97l informacijos suteikimo kreip\xc4\x97si ma\xc5\xbeiau nei tre\xc4\x8ddalis apklaust\xc5\xb3j\xc5\xb3 (29proc.). Daugiau nei pus\xc4\x97s besikreipusi\xc5\xb3j\xc5\xb3 patirtis buvo neigiama\xc2\xa0\xe2\x80\x93 45% respondent\xc5\xb3 teig\xc4\x97 gav\xc4\x99 juos netenkinant\xc4\xaf ar nepiln\xc4\x85 atsakym\xc4\x85, 7% respondent\xc5\xb3 nurod\xc4\x97 atsakymo negav\xc4\x99. Dauguma (77%) informacijos nesikreipusi\xc5\xb3 respondent\xc5\xb3 teig\xc4\x97 netur\xc4\x97j\xc4\x99 tokio poreikio. Lik\xc4\x99 23% \xc4\xafvardijo kitas prie\xc5\xbeastis\xc2\xa0\xe2\x80\x93 ne\xc5\xbeinojo, \xc4\xaf k\xc4\x85 kreiptis, ne\xc5\xbeinojo savo teis\xc4\x97s \xc4\xaf informacij\xc4\x85, nebuvo patenkinti valstyb\xc4\x97s tarnautoj\xc5\xb3 bendravimu su pilie\xc4\x8diais, man\xc4\x97, kad tai yra sud\xc4\x97tingas procesas. 44% respondent\xc5\xb3 teig\xc4\x97, kad valstyb\xc4\x97s ir savivaldybi\xc5\xb3 institucij\xc5\xb3 ir \xc4\xafstaig\xc5\xb3 neteikiamos informacijos dalis yra per didel\xc4\x97._NEWLINE_Pasak respondent\xc5\xb3, didesnis pasitik\xc4\x97jimas valstybin\xc4\x97mis ir savivaldybi\xc5\xb3 \xc4\xafstaigomis, didesnis visuomen\xc4\x97s informavimas, ai\xc5\xa1kesn\xc4\x97 ir paprastesn\xc4\x97 kreipimosi proced\xc5\xabra, kult\xc5\xabringesnis aptarnavimas paskatint\xc5\xb3 pilie\xc4\x8dius aktyviau kreiptis informacijos. Pasak 37 proc. apklaust\xc5\xb3j\xc5\xb3, pats patogiausias bendravimo su institucijomis b\xc5\xabdas\xc2\xa0\xe2\x80\x93 apsilankymas institucijoje. 21 proc. pirmenyb\xc4\x99 teik\xc4\x97 internetui, 19 proc.\xc2\xa0\xe2\x80\x93 telefoniniams skambu\xc4\x8diams, 17 proc.\xc2\xa0\xe2\x80\x93 lai\xc5\xa1kams.'